ja impapi-ug cha hichin kros ay hija.
Ja emmatam cha ay chuy pfulludna an nangadnan hi Golgota ay ni hapit chi Hudju,
an hay podhona an allon ja pfulludna an amat hi ulun chi paang.
Ay chuy an lukhar chi nangpfakhatan cha ay hija ay chuy kros.
Ja gwa han chugwa an neꞌchehhan an nepfakhat,
ja khinakhawwa cha chin kros Hesus.
Ja gwa han intulaꞌ Pilato han tabla ja empepfakhat na ay chuy kros Hesus.
Hay intulaꞌ na ja,
“Hitay hi Hesus an eNazaret,
an Arin chi Hudju.”
Chin lukhar an nangpfakhatan cha ay Hesus ja nehnot ad Jerusalem,
hotti cho-or chin Hudju hi naloh an namaha chin intulaꞌ Pilato.
Nitulaꞌ hi toloh kalahen chi hapit,
an hapit chi Hudju ja Griego ja Latin.
Unagkhu angkhay ay chuy nitulaꞌ ja khun mungngulungur hachi a-ap-apon chi papachi ja icha inali ay Pilato hi,
“Agkhuy mu koma intulaꞌ an hija hini Arin chi Hudju.
Hay intulaꞌ mu koma ja ‘Inalin tay chi hija hini Arin chi Hudju.’ ”
Tempfar Pilato ja inali na hi,
“Hichuy chi enat u an nangtulaꞌ,
hotti achi mahukatan.”
Napfalin an empfakhat cha hi Hesus ja enalan chin apat an hinchalo hachi enaan cha an lopfong na,
ja en-ap-apong cha.
Enala cha khu chin ohan lopfong na an na-apfor an ma-id nunchaꞌ-itana.
Ja inalin hachi hinchalo hi,
“Achi ta-o koma i-ittangon hitay ta un ta-o pumpfilingan ta nangamong hay mangala.”
Enat cha ja nipa-annung hitay nitulaꞌ an Hapit Apo Jos hi nangarjana hi,
“Khinakhaggwa cha hana lopfong u,
ja numpfipfilingan cha hini na-apfor an lopfong u.”
Ja timmataꞌchug hi inan Hesus ja han ibpfan ina na an pfupfai,
ja hi Mary an ahagwan Klopas,
ja hi Mary Magdalen,
an nenehnot cha ay chuy kros na.
Unot inudhungan Hesus chin ammod na ja chin ohan adalana an penenpenhod na an niꞌtataꞌchug,
ja inali na chin ammod na hi,
“Ina,
hinuy adalan u chi ipfilang mu hi empfalay mu ad ugwani.”
Ja inali na khu ay chuy an adalana hi,
“Ipfilang mu hija hi inam.”
Hotti nete-a ay chuy ja in-anamut chuy adalana hi Mary ta mihihidchi pfalay cha.
Inannilan Hesus an napfalin an amin hini nichat an tamuwana heto lota,
ja inali na hi,
“Tayya an na-ugagaꞌ.”
Inali na hitay ta mipa-annung chin nitulaꞌ an Hapit Apo Jos.
Ja gwa han malokong hichi an nanapnu hi pfajah an pfimmanger.
Hotti enalan hachi hinchalo ja entamor cha han omaꞌ-at hi apoh ay chuy an pfajah ja empa-aw na han paor,
ja intumuꞌ cha ay chuy ta-o na ta inumona.
Unot hinihip Hesus hichuy pfimmanger an pfajah ja inali na hi,
“Tan napfalin hini tamuwaꞌ heto lota.”
Injungjung na ja na-ongoh chin hochohcha na.
Amat hichi ja immuy hachi a-ap-apon chi Hudju ay Pilato an i nangippug ta ipa-ipong cha hachi hu-in hachi tolo an takhu an nepfapfakhat ay chuy kros cha,
ta gway aton cha an matoy ja un cha opahon chicha.
Hay nangatan cha ja Alemana an arkhaw chi punhakhanaan cha ay ni pfehta,
ja Hapfachu an ngilin chi Hudju chin nun-inggwiꞌgwiit,
hotti ma-id koma mepfapfakhat hi takhu ay chuy an Hapfachu,
om-omod ay chuy an pfehta.
Inapfulut Pilato hotti immuy hachi hinchalo an i numpangipong hachi hu-in hachi chugwa an neꞌchehhan ay Hesus an nepfakhat.
Muti un chaagkhu nehnot ay Hesus ja tinnig cha an natoy,
hijaot un cha agkhuy niꞌ-ipong chin hu-i na.
Oha ay cha chuy hinchalo chi nangchuhag ay chuy huꞌ-ud na chin taglang Hesus ja immajuh hachi chala ja chanum.
Ha-in an nangtulaꞌ ay tay ja alloꞌ ay chaꞌju hi umannung hitay intulaꞌ u,
ti ha-in chi oha an nannig ay tay an na-at ay Hesus.
Enhamad u an nanihtikhuwan ay tay umannung an na-at ta gway aton ju khu an mamati.
Ti na-at hay hato ta mipa-annung hini nitulaꞌ an Hapit Apo Jos hi nangarjana hi,
“Ma-id oh-ohhah ma-ipong ay ni tungar na.”
Ja gwa khu han oha an nitulaꞌ an Hapit Apo Jos hi nangarjana hi,
“Tikhagwun cha hichuy an takhu an chinuhag cha.”